हथेली से ड्राइवर का मुंह दबाकर दोस्त ने उतारा था मौत के घाट
mp03.in संवाददाता भोपाल
मिसरोद पुलिस ने दोस्त के घर पर हुई बस ड्रायवर की हत्या की गुत्थी सुलझा ली है। दोस्त ने ही हथेली से मुंह दबाकर उसकी हत्या की थी। लेकिन सांप की मिस्ट्री का खुलासा अभी नहीं हो सका है। हत्या की वजह मृतक का अपने दोस्त के साथ में शराब के नशे में गाली देकर हंगामा करना बताया जा रहा है। पुलिस ने इस मामले में आरोपी युवक को गिरफ्तार कर लिया। जबकि उसके तीनों दोस्तों को क्लीन चिट दे दी है। पुलिस के अनुसार चांदबाड़ी बस्ती पिपलानी निवासी नवल सिंह उर्फ भारत (43) स्कूल बस का ड्राइवर था। 8 जुलाई की रात उसने बागसेवनिया शराब दुकान में अपने 3 दोस्तों के साथ शराब पार्टी की। दो दोस्त घर चले गए। देर रात होने की वजह से नवल सिंह को जाटखेड़ी में रहने वाले उसके दोस्त संदीप बाघमारे ने कहा कि मेरे घर में सो जाओ। नवल उसके साथ चला गया था। सुबह होने पर उसकी मौत हो गई थी। उसके पास से मरा हुआ कोबरा सांप भी मिला था। जिसका पीएम पुलिस ने कराया है। एडीसीपी जोन 2 राजेश भदौरिया ने बताया कि संदीप और मृतक के बीच झगड़ा हुआ था, और मृतक उसे लगातार गाली गलौच कर हंगामा कर रहा था। क्योंकि वह उस समय शराब के नशे में था। इसलिए गुस्से में आकर संदीप ने नवल के मुंह पर हथेली रखकर उसकी हत्या कर दी। उसने अपना जुर्म भी कबूल कर लिया है।
सांप कहां से आया नहीं हुआ खुलासा
पुलिस सूत्रों की माने तो कोबरा सांप कहां से बिस्तर के नीचे पहुंचा और उसकी मौत कैसे हुई। इसका खुलासा अब तक नहीं हो सका है। पुलिस का कहना है कि उसकी पीएम रिपोर्ट आ जाए तो पूरे मामले का खुलासा हो जाएगा। हालांकि संदीप ने सुबह एक सपेरे से संपर्क किया था, लेकिन इसके ठोस सबूत पुलिस के पास मौजूद नहीं है।